รฟม.จ่อเปิดเดินรถสายสีน้ำเงินเตาปูน-บางซื่อในส.ค.นี้
รฟม.คาดทดลองเดินรถไฟฟ้าเสมือนจริง (Trial running) สายสีน้ำเงินช่วงเตาปูน-บางซื่อปลายก.ค.60 เตรียมพร้อมเปิดบริการได้ในส.ค.นี้
9 มิ.ย. 2560

นายจิรุตม์ วิศาลจิตร ผู้ตรวจราชการกระทรวงคมนาคม ในฐานะโฆษกกระทรวงฯ เปิดเผยว่า การรถไฟฟ้าขนส่งมวลชนแห่งประเทศไทย (รฟม.) ได้เร่งรัดการดำเนินงานเชื่อมต่อระบบรถไฟฟ้ามหานคร 1 สถานี ช่วงเตาปูน – บางซื่อ ระยะทาง 1.2 กิโลเมตร ขณะนี้การติดตั้งงานระบบรถไฟฟ้าตามสัญญาสัมปทานโครงการรถไฟฟ้าสายสีน้ำเงิน ระยะที่ 1 มีความก้าวหน้าในภาพรวม 83.52% (ข้อมูล ณ สิ้นเดือน พ.ค.60) เร็วกว่าแผนงาน 26.52%
โดยประกอบด้วย ระบบอาณัติสัญญาณ (Signaling System) มีความก้าวหน้า 93.56% ระบบสื่อสาร (Communication System) มีความก้าวหน้า 86.23% ระบบจ่ายกระแสไฟฟ้า (Power Supply System) มีความก้าวหน้า 91.68% และระบบจัดเก็บค่าโดยสารอัตโนมัติ (Automatic Fare Collection System) มีความก้าวหน้า 100.00%
ทั้งนี้ปัจจุบัน รฟม.ได้ดำเนินการติดตั้งงานระบบรถไฟฟ้าแล้วเสร็จ และเริ่มการทดสอบระบบในเดือน มิ.ย.60 พร้อมทั้งจัดการฝึกอบรมพนักงานเพื่อเตรียมความพร้อมด้านบุคลากรรองรับการให้บริการเดินรถไฟฟ้าในช่วงสถานีดังกล่าว ภายหลังจากการทดสอบระบบแล้วจะเข้าสู่ขั้นตอนการทดลองเดินรถไฟฟ้าเสมือนจริง (Trial running) ประมาณปลายเดือน ก.ค. และจะสามารถเปิดให้บริการเดินรถไฟฟ้าในเดือน ส.ค.60 เพื่ออำนวยความสะดวกการเดินทางให้แก่ประชาชน